CELEX: 32020R0478
Language: lt
Date: 2020-04-01 00:00:00
Title: Komisijos įgyvendinimo reglamentas (ES) 2020/478 2020 m. balandžio 1 d. kuriuo ištaisomas Įgyvendinimo reglamentas (ES) 2017/2470, kuriuo nustatomas Sąjungos naujų maisto produktų sąrašas (Tekstas svarbus EEE)

2.4.2020   
               
               
                  LT
               
               
                  Europos Sąjungos oficialusis leidinys
               
               
                  L 102/1
               
            
         KOMISIJOS ĮGYVENDINIMO REGLAMENTAS (ES) 2020/478
         2020 m. balandžio 1 d.
         kuriuo ištaisomas Įgyvendinimo reglamentas (ES) 2017/2470, kuriuo nustatomas Sąjungos naujų maisto produktų sąrašas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Europos Parlamento ir Tarybos reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 8 straipsnį,
         kadangi:
         
                     (1)
                  
                  
                     pagal Reglamento (ES) 2015/2283 8 straipsnį Komisija iki 2018 m. sausio 1 d. turėjo sudaryti Sąjungos naujų maisto produktų, kuriuos leidžiama naudoti arba apie kuriuos pranešta pagal Europos Parlamento ir Tarybos reglamentą (EB) Nr. 258/97, sąrašą (2);
                  
               
                     (2)
                  
                  
                     Sąjungos naujų maisto produktų, kuriuos leidžiama naudoti arba apie kuriuos pranešta pagal Reglamentą (EB) Nr. 258/97, sąrašas nustatytas Komisijos įgyvendinimo reglamentu (ES) 2017/2470 (3);
                  
               
                     (3)
                  
                  
                     Komisijos įgyvendinimo reglamentu (ES) 2018/1023 (4) ištaisytas Įgyvendinimo reglamentas (ES) 2017/2470 ir pakeistas jo priedas, kad į jį būtų įtraukta keletas į pradinį Sąjungos sąrašą neįtrauktų naujų maisto produktų, kuriuos leista naudoti arba apie kuriuos pranešta;
                  
               
                     (4)
                  
                  
                     paskelbus Įgyvendinimo reglamentą (ES) 2017/2470 ir Įgyvendinimo reglamentą (ES) 2018/1023, maisto tvarkymo subjektai nustatė, kad Įgyvendinimo reglamento (ES) 2017/2470 priede esama ir kitų klaidų, ir pranešė apie tai Komisijai;
                  
               
                     (5)
                  
                  
                     siekiant maisto tvarkymo subjektams ir valstybių narių kompetentingoms institucijoms suteikti aiškumo ir teisinio tikrumo, reikia tas klaidas ištaisyti ir taip užtikrinti, kad Sąjungos naujų maisto produktų sąrašas būtų tinkamai įgyvendinamas ir naudojamas;
                  
               
                     (6)
                  
                  
                     naują maisto produktą mikrodumblių Schizochytrium sp. (T18) aliejų leista naudoti taikant pranešimo procedūrą pagal Reglamento (EB) Nr. 258/97 5 straipsnį. Mikrodumblių Schizochytrium sp. (T18) aliejaus specifikacijose nurodytas klaidingas rūgščių skaičius – ≤ 0,5 mg KOH/g; teisingas skaičius yra ≤ 0,8 mg KOH/g. Įgyvendinimo reglamentu (ES) 2017/2470 nustatytame Sąjungos naujų maisto produktų sąraše nurodytas tas pats klaidingas skaičius;
                  
               
                     (7)
                  
                  
                     todėl Įgyvendinimo reglamento (ES) 2017/2470 priedo 2 lentelėje pateiktose mikrodumblių Schizochytrium sp. (T18) aliejaus specifikacijose nurodytas rūgščių skaičius turėtų būti atitinkamai ištaisytas;
                  
               
                     (8)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2017/2470 priedas ištaisomas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. balandžio 1 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 327, 2015 12 11, p. 1.
         
            (2)  1997 m. sausio 27 d. Europos Parlamento ir Tarybos reglamentas (EB) Nr. 258/97 dėl naujų maisto produktų ir naujų maisto komponentų (OL L 43, 1997 2 14, p. 1).
         
            (3)  2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).
         
            (4)  2018 m. liepos 23 d. Komisijos įgyvendinimo reglamentas (ES) 2018/1023, kuriuo ištaisomas Įgyvendinimo reglamentas (ES) 2017/2470, kuriuo nustatomas Sąjungos naujų maisto produktų sąrašas (OL L 187, 2018 7 24, p. 1).
      
      
         
            PRIEDAS
            Įgyvendinimo reglamento (ES) 2017/2470 priedo 2 lentelėje (Specifikacijos) pateiktas įrašas „Mikrodumblių Schizochytrium sp. (T18) aliejus“ pakeičiamas taip:
            
               
                           Leidžiamas naudoti naujas maisto produktas
                        
                        
                           Specifikacijos
                        
                     
                           „Mikrodumblių Schizochytrium sp. (T18) aliejus
                           
                        
                        
                           Rūgščių skaičius: ≤ 0,8 mg KOH/g
                           Peroksidų skaičius (PS): ≤ 5,0 mekv/kg aliejaus
                           Drėgnis ir lakiosios medžiagos: ≤ 0,05 %
                           Nemuilinamosios medžiagos: ≤ 3,5 %
                           Riebalų rūgščių transizomerai: ≤ 2,0 %
                           Laisvosios riebalų rūgštys: ≤ 0,4 %
                           DHR kiekis: ≥ 35 %“